Polisievoertuie brand toe gemeenskap reg in eie hande neemTwee polisievoertuie en ‘n ambulans is in vlamme gehul na die gemeenskap geregtigheid in eie hande geneem het (Foto: First Help, Twitter) Twee polisievoertuie en ’n ambulans is Dinsdag in Boikhutso digby Lichtenburg in Noordwes deur lede van die gemeenskap aan die brand gesteek. Dit volg nadat een van die polisievoertuie glo vroeër die middag ŉ agtjarige kind doodgery het. Brig. Sabata Mokgwabone, woordvoerder van die polisie, het gesê dié voertuig van die polisie se honde-eenheid het die middag omstreeks 13:00 die kind getref wat oor die straat gehardloop het. Die kind is op die toneel dood verklaar. Na die voorval het lede van gemeenskap besluit om die reg in eie hande te neem en die polisievoertuig aan die brand gesteek. Nog ŉ polisievoertuig asook ŉ ambulans is ontbied, wat ook aan die brand gesteek is. “ŉ Plaaslike munisipale verkeersvoertuig is ook met klippe bestook terwyl goedere van een van die plaaslike snoepwinkels geplunder is,” vertel Mokgwabone. Drie polisiebeamptes en twee paramedici is na afloop van die gebeure na die hospitaal geneem vir ŉ mediese ondersoek. Twee polisievoertuie en ‘n ambulans is in vlamme gehul na die gemeenskap geregtigheid in eie hande geneem het (Foto: First Help, Twitter) Daar was ook vroeër die dag ’n ongeluk aangemeld waarin ’n jong meisie gesterf het nadat sy omstreeks 10:20 op die Ottosdal-Lichtenburg-pad naby Blydeville in Noordwes deur ’n Isuzu-bakkie raakgery is. Mokgwabone sê die polisie ondersoek tans twee afsonderlike sake van strafbare manslag. Die polisie ondersoek ook sake van openbare geweld en kwaadwillige saakbeskadiging. Lt.genl. Sello Kwena, die provinsiale kommissaris van Noordwes, het sy medelye aan die families van die afgestorwe kinders betuig. Hy het ook sy misnoeë uitgespreek teenoor die gemeenskap wat die reg in eie hande probeer neem het. “Dit is onaanvaarbaar en kriminele optrede. Sulke misdrywe sal nie ongestraf bly nie,” sê Kwena.